No Ania ti Ramanen ti Panangammo iti Nagan ti Dios
ADDA kadi naisangsangayan a kaipapanan ti naganmo? Iti dadduma a paset ti lubong, kadawyan a maikkan ti ubing iti nagan a napnuan kaipapanan. Mabalin nga iparangarang ti napili a nagan no ania ti patpatien ken prinsipio dagiti nagannak wenno dagiti namnama ken arapaapda para iti anakda.
Nabayagen a kaugalian ti mangted kadagiti nagan a napnuan kaipapanan. Idi tiempo ti Biblia, kadawyan ti mangted kadagiti personal a nagan gapu iti kaipapanan dagita. Dagiti nagan mabalin nga ipasimudaagda ti agbalinto nga akem ti maysa a tao. Kas pagarigan, idi imbaga ni Jehova ken David ti agbalinto nga akem ti anakna a ni Solomon, kinuna ti Dios: “Solomon [a kaipapananna “Talna”] ti agbalinto a naganna, ket ti talna ken kinaulimek itedkonto iti Israel iti kaaldawanna.”—1 Cronicas 22:9.
No dadduma, mangted ni Jehova iti baro a nagan iti maysa a tao a maaddaan iti baro nga akem. Ti lupes nga asawa ni Abraham ket nanaganan iti Sara, a kaipapananna “Prinsesa.” Apay? Inlawlawag ni Jehova: “Isu bendisionakto ken kasta met nga ipaayanka iti maysa nga anak a lalaki manipud kenkuana; ket isu bendisionakto ket agbalinto a nasnasion; ti ar-ari dagiti ili agtauddanto kenkuana.” (Genesis 17:16) Nabatad a nasken a maawatantayo ti baro nga akem ni Sara tapno maawatantayo no apay a naikkan iti baro a nagan.
Ti ngay nagan a Jehova, nga isu ti kapatgan iti amin a nagan? Ania ti kaipapananna? Idi nagsaludsod ni Moises maipapan iti nagan ti Dios, insungbat ni Jehova: “Agbalinakto no anianto ti pagbalinak.” (Exodo 3:14) Iti patarus a Rotherham, kastoy ti mabasa: “Agbalinakto nga aniaman a kayatko a pagbalinan.” Ipalgak ti nagan a Jehova nga adu ti akem ti Dios. Kas simple nga ilustrasion: Mabalin nga adu ti akem nga itungpal ti maysa nga ina iti panangaywanna kadagiti annakna—maysa a nars, paraluto, mannursuro—sigun iti kasapulan. Kasta met laeng ken Jehova, nupay iti natantan-ok a pamay-an. Tapno maibanagna ti naayat a panggepna para iti sangatauan, kabaelanna ti agbalin nga aniaman a kayatna, nga ibanagna ti aniaman nga akem a kasapulan. Ngarud, ti panangam-ammo a talaga ken Jehova ramanenna ti panangtarus ken panangapresiar iti adu nga akemna.
Ngem makapaladingit ta dagidiay di makaam-ammo iti Dios sigun iti kaipapanan ti naganna, dida met ammo ti kinasayaat ti personalidadna. Nupay kasta, no agadalka iti Biblia, maapresiarmo dagiti akem ni Jehova kas masirib a Mammagbaga, mannakabalin a Manangisalakan, naparabur a Manangipaay, ken adu pay. No kasta, talaga a makapainteres ti napnuan kaipapanan a nagan ti Dios a Jehova.
Kaskasdi, saan a kanayon a nalaka a maam-ammo ti Dios sigun iti kaipapanan ti naganna. Ilawlawag ti sumaganad nga artikulo no apay.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn